CELEX: 52008XG0611(01)
Language: hu
Date: 2008-06-11
Title: A Tanács következtetései az Európai Számvevőszék 9/2007. sz., Az uniós kutatási és technológiai fejlesztési (KTF) keretprogramok értékelése – Tökéletesíthetné-e módszereit a Bizottság? című különjelentéséről

11.6.2008   
            
            
               HU
            
            
               Az Európai Unió Hivatalos Lapja
            
            
               C 145/6
            
         A Tanács következtetései az Európai Számvevőszék 9/2007. sz., „Az uniós kutatási és technológiai fejlesztési (KTF) keretprogramok értékelése – Tökéletesíthetné-e módszereit a Bizottság?” című különjelentéséről
   (2008/C 145/03)
   AZ EURÓPAI UNIÓ TANÁCSA,
   EMLÉKEZTETVE a Számvevőszék által a mentesítési eljárás keretében készített különjelentések vizsgálatának javításáról szóló tanácsi következtetésekre (1);
   EMLÉKEZTETVE a Szerződés 163. cikkének (1) bekezdésére, amely szerint „a Közösség célkitűzése, hogy erősítse a közösségi ipar tudományos és technológiai alapjait, ösztönözze nemzetközi versenyképességének fejlődését, ugyanakkor támogassa az e szerződés egyéb fejezetei alapján szükségesnek ítélt kutatási tevékenységeket”, valamint a keretprogramok által a lisszaboni stratégiában szereplő olyan célok eléréséhez nyújtott jelentős hozzájárulásra, mint többek között a kutatás és fejlesztés területén dolgozó emberi erőforrások számának növelése, a tudomány és a kutatás területén megvalósuló közberuházások kiemelt kezelése és a magánberuházások elősegítése, a köztulajdonban levő kutatási infrastruktúra átalakítása és a nemzetközivé válás ösztönzése;
   EMLÉKEZTETVE arra, hogy a keretprogramok korábbi értékelései, mint például a 2004-ben végzett ötéves értékelés is, jelentősen elősegítették a későbbi keretprogramok elindítását és elfogadását;
   EMLÉKEZTETVE a Bizottságnak a keretprogramok nyomon követésére, értékelésére és a róluk nyújtott tájékoztatásra vonatkozó jelenlegi jogi kötelezettségeire, különösen az Európai Közösség kutatási, technológiafejlesztési és demonstrációs tevékenységekre vonatkozó hetedik keretprogramjáról (2007–2013) (a továbbiakban: hetedik keretprogram) szóló, 2006. december 18-i 1982/2006/EK európai parlamenti és tanácsi határozat (2) 7. cikkére, a hetedik keretprogram (2007–2013) cselekvéseiben a vállalkozások, a kutatóközpontok és az egyetemek részvételére, valamint a kutatási eredmények terjesztésére vonatkozó szabályok megállapításáról szóló, 2006. december 18-i 1906/2006/EK európai parlamenti és tanácsi rendelet (3) 27. és 28. cikkére, valamint az egyedi programokról szóló tanácsi határozatokra (4),
   
               1.
            
            
               ÜDVÖZLI az Európai Számvevőszék 9/2007. sz., „Az uniós kutatási és technológiai fejlesztési (KTF) keretprogramok értékelése – Tökéletesíthetné-e módszereit a Bizottság?” című különjelentését (5) (a továbbiakban: különjelentés); és ELISMERI az Európai Számvevőszéknek ezen átfogó különjelentés előállításával kapcsolatos erőfeszítéseit és eredményeit;
            
         
               2.
            
            
               KOMOLY FIGYELMET SZENTEL a különjelentés általános következtetésének, és ÜDVÖZLI a különjelentés ajánlásait;
            
         
               3.
            
            
               TUDOMÁSUL VESZI a Bizottságnak a különjelentést kísérő válaszait, és ÜDVÖZLI a bizottsági értékelési módszerek tökéletesítését célzó már megkezdett, illetve tervbe vett intézkedéseket;
            
         
               4.
            
            
               TUDOMÁSUL VESZI, hogy a Számvevőszék különjelentése az EU 4–6. kutatási és technológiai fejlesztési keretprogramjának időszakát taglalja, és az értékelésen kívül olyan tágabb kérdéseket is vizsgál, mint a keretprogramok szerkezete, koordinálása és végrehajtása;
            
         
               5.
            
            
               ELISMERI a Számvevőszék arra vonatkozó észrevételét, miszerint a keretprogramokat végrehajtó bizottsági szolgálatok teljesítették a Bizottság egészére vonatkozó hivatalos követelményeket, beleértve az értékelésről szóló 2000. és 2002. évi közleményekben meghatározottakat;
            
         
               6.
            
            
               a hetedik keretprogram közelgő félidős felülvizsgálatára is figyelemmel HANGSÚLYOZZA, hogy a nyomon követés, az értékelés és a felülvizsgálat alapvetően fontos szerepet tölt be a keretprogramok hatékony működtetése és esetleges kiigazítása („öntanító programok”), valamint a jövőbeli európai és tagállami szintű kutatáspolitika alakításának elősegítése tekintetében;
            
         
               7.
            
            
               TUDOMÁSUL VESZI, hogy a Bizottság 2000-ben átfogó értékelési keretszabályozást hozott létre, amelyet 2002-ben, majd 2007-ben is felülvizsgált, és az ezeknek megfelelő kiigazításokat folyamatosan végzi, a hetedik keretprogramot illetően különösen fokozottan, amint az annak előzetes hatásvizsgálatában (6), a Bizottság belső ellenőrzési standardjaiban (7), valamint a legutóbb kidolgozott minőségértékelési keretrendszerben (8) szerepel. E tökéletesítések közé tartozik a Bizottság jelenlegi belső KTF-értékelési hálózatának újjáélesztése, a projektekből származó adatok rutinszerű gyűjtésének javítása, a hetedik keretprogramra vonatkozó új informatikai rendszer kifejlesztése, a teljesítménymutatóknak az eddiginél koherensebb és szisztematikusabb alkalmazása, valamint a szcientometriai módszerek ösztönzése; és ennélfogva VÁRAKOZÁSSAL TEKINT a hatodik keretprogram 2008-ban esedékes, közelgő utólagos értékelése elé;
            
         
               8.
            
            
               HANGSÚLYOZZA, hogy e kiigazítások ellenére a kutatás tényeken alapuló nyomonkövetési és értékelési rendszerének fejlesztése érdekében további erőfeszítésekre van szükség; ennélfogva
            
         
               9.
            
            
               FELKÉRI a Bizottságot, hogy a különjelentésben szereplő ajánlásokat a lehető legnagyobb mértékben vegye figyelembe, különösen az alábbiak céljából:
               
                           a)
                        
                        
                           a keretprogramoknak a megfelelő közösségi, különösen program- és projektszintű döntéshozatali eljárások keretében történő kialakításánál és végrehajtásánál világosabb beavatkozási logika biztosítása, és ennek a K+F tevékenységek sajátos természetének figyelembevétele mellett kiegyensúlyozott teljesítménymutatókkal, valamint olyan koherens és az eddigieknél pontosabban meghatározott tudományos és társadalmi-gazdasági célkitűzésekkel történő párosítása, amelyek konkrétak, mérhetők, teljesíthetők, relevánsak és időhöz kötöttek;
                        
                     
                           b)
                        
                        
                           az érintett bizottsági szolgálatoknál egységes és koherens értékelési stratégia kialakítása, ideértve a megfelelő értékelési módszereket és technikákat is, és ebből a célból a keretprogram tevékenységeinek értékelésére vonatkozó kézikönyv készítése, továbbá ezzel összefüggésben – a szükséges fokú függetlenség biztosítása érdekében – az értékelő bizottságok külső szakértők bevonásával történő alkalmazásának továbbfejlesztése;
                        
                     
                           c)
                        
                        
                           a központosítottabb értékelést és az érintett bizottsági szolgálatok közötti koordináció megerősítését célzó különböző megoldások mérlegelése, ideértve közös értékelési iroda létrehozásának lehetőségét is;
                        
                     
                           d)
                        
                        
                           az értékelési adatok gyűjtésének, elemzésének és felhasználásának oly módon történő optimalizálása, hogy ezáltal mérhetőbbé váljon a programcélkitűzéseknek a végtermékek, az eredmények és a társadalmi-gazdasági hatások tekintetében történő teljesítése, ugyanakkor a résztvevőkre ne háruljanak indokolatlan adminisztratív terhek, továbbá az ilyen adatok hasznavehetőségének maximalizálása az európai, tagállami és regionális szintű döntéshozatal számára;
                        
                     
                           e)
                        
                        
                           az értékelés fajtájának és kiterjedésének meghatározása, különösen abból a célból, hogy nagyobb figyelmet kapjon a korábbi és jelenlegi keretprogramok hosszú távú hatásának értékelése, különös hangsúlyt fektetve az európai versenyképességre; az eredményekről az érdekeltek időben történő és kellő tájékoztatása a későbbi szakpolitikai döntéshozatal céljából;
                        
                     
         
               10.
            
            
               FELKÉRI a Bizottságot, hogy 2008 végéig tájékoztassa a Tanácsot és az Európai Parlamentet a keretprogramok nyomon követésének és értékelésének fejlesztését célzó számvevőszéki ajánlások tekintetében tett lépésekről, továbbá a hetedik keretprogramra vonatkozóan időben terjesszen elő értékelési stratégiát;
            
         
               11.
            
            
               FELKÉRI az Európai Számvevőszéket, hogy az ellenőrzését követő intézkedéseket a 2010-es mentesítési eljáráshoz időben hozza meg, és ezekről tegyen jelentést a Tanács és az Európai Parlament számára;
            
         
               12.
            
            
               FELKÉRI a tagállamokat és a Bizottságot, hogy az Európai Kutatási Térségen belül az irányításnak biztosított kiemelt politikai prioritás figyelembevételével fokozzák együttműködésüket, továbbá a keretprogramokban, illetve a tagállami kutatási és innovációs programokban való tagállami részvétel hatásának értékelését illető módszerek és szakértelem megosztását, például az európai K+F értékelési hálózat révén, a Bizottság és a tagállamok e hatástanulmányai közötti koherencia növelésének elősegítése érdekében.
            
         
      (1)  7515/00 FIN 127 (2000. április 3.) + COR 1 (2000. április 12.).
   
      (2)  HL L 412., 2006.12.30., 1. o.
   
   
      (3)  HL L 391., 2006.12.30., 1. o.
   
   
      (4)  Lásd a Bizottság által a bizottságnak nyújtott tájékoztatásra vonatkozó megfelelő mellékleteket (pl. az Európai Közösség kutatási, technológiafejlesztési és demonstrációs tevékenységekre vonatkozó hetedik keretprogramjának (2007–2013) végrehajtására irányuló „Együttműködés” egyedi programról szóló, 2006. december 19-i tanácsi határozat V. mellékletét, HL L 54., 2007.2.22., 30. o.).
   
      (5)  5136/08 FIN 4 RECH 5 ATO 5 COMPET 5 (2008. január 9.).
   
      (6)  SEC(2005) 430.
   
      (7)  SEC(2007) 1341.
   
      (8)  http://ec.europa.eu/budget/documents/evaluation_en.htm